Hierdie tekening, deur A.M. Hugo ontwerp aan die hand van gegewens uit die Aktekantoor en ander oorspronklike bronne en deur argitek M.C. Stander geteken, is 'n poging om die besonderhede van die Van Staden-tekening (1710) in beter perspektief en proporsie te laat sien, en ook hier en daar te korrigeer. Dit het oorspronklik verskyn in Die Kerk van Stellenbosch (1963). Dit toon die destydse dorpie in sy lengte, met die kerk en kerkhof in die middel, en met Stellenboschberg en 'n gedeelte van Helderberg in die agtergrond. Die enigste besonderheid van die Van Staden-tekening wat nie hier verskyn nie, is die woonhuis van die bode, Sebastian Schröder (hoek van Kerk- en Ryneveldstr.) wat eers in 1709 gebou is.